Mihai Huştiu, meteorolog ANM, a spus, miercuri, la Antena 3 CNN care zone sunt vizate de ploi şi ninsori şi cât va dura această avertizare.
"Pentru mai multe regiuni ale țării, respectiv Banatul, Crișana, Transilvania, Oltenia și vestul Moldovei, ne așteptăm ca precipitațiile să se extindă ca arie în următoarele ore, iar până mâine seară se vor acumula cantități însemnate de apă, undeva la 10-15 litri și izolat peste 20 de litri.
În zonele montane aferente acestor regiuni așteptăm să predomine ninsori, așa încât se va depună un strat de zăpadă în zonele montane, mai ales în Carpații Occidentali, dar și prin Carpații Meridionali. De altfel, cam în toate masivele va ninge din această seară și până joi seară.
Ne așteptăm ca temperaturile să fie mai coborâte, dar apropiate de cele obișnuite, specifice acestei perioade.
Dacă până acum ne-am bucurat de o vreme destul de caldă, chiar și astăzi, de temperaturi de până la 16 grade, iată că joi și vineri avem parte de un regim termic destul de apropiat de normal.
Acest lucru înseamnă că nu mai depășim 10 grade pe nicăieri prin țară, poate 10-11 grade prin partea de nord-vest.
Pornim de la 3-4 grade prin nordul Moldovei și estul Transilvaniei. O vreme așadar mai rece în următoarele două zile și temperaturile minime coboară destul de mult.
Vineri dimineață, sâmbătă dimineață și chiar duminică dimineață ne așteptăm ca în nordul, centrul și în estul țării să fie temperaturi negative, între -6 și 4 grade, în general, dar cu posibile temperaturi mai coborâte în estul Transilvaniei, unde am putea avea chiar -8 spre -9 grade.
Deci ninsori la munte, iar în restul țării, ploi, mai multe în jumătatea de vest a țării, Banat, Crișana, Transilvania și Oltenia. Acolo se vor acumula cantități însemnate de apă, în rest, ploile sunt puține și slabe.
Capitala va avea parte doar trecător de ploaie slabă mâine, pe parcursul zilei, dar și un vânt mai intens, care va amplifica senzația de rece, iar mâine cel mult 7-9 grade în termometre.
În Bucureşti, vineri cel mult 10 grade, urmând ca în weekend vremea să se amelioreze, să devină în general frumoasă, iar temperaturile vor marca o creștere.
Duminică ne așteptăm chiar la 16-17 grade, prin partea de vest a țării", a spus Mihai Huştiu, meteorolog ANM, miercuri, la Antena 3 CNN.